Document ID: 31982R2178

*****
ΚΑΝΟΝΙΣΜΟΣ (ΕΟΚ) αριθ. 2178/82 ΤΗΣ ΕΠΙΤΡΟΠΗΣ
της 5ης Αυγούστου 1982
περί τροποποιήσεως του κανονισμού (ΕΟΚ) αριθ. 2425/81 περί των λεπτομερειών εφαρμογής του καθεστώτος ενισχύσεως για τις σταφίδες και τα ξηρά σύκα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2194/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενισχύσεως κατά την παραγωγή για τις σταφίδες και τα ξηρά σύκα (1), και ιδίως το άρθρο 14,
Εκτιμώντας:
ότι ο κανονισμός (ΕΟΚ) αριθ. 2425/81 της Επιτροπής (2) έχει προβλέψει στο άρθρο 9 τις λεπτομέρειες υποβολής της αιτήσεως πληρωμής οικονομικής αποζημιώσεως στους οργανισμούς αποθεματοποιήσεως στην περίπτωση κατά την οποία οι πωλήσεις αυτών πραγματοποιούνται σε τιμή κατώτερη από την ελάχιστη τιμή·
ότι οι λεπτομέρειες αυτές προβλέπουν την πληρωμή της εν λόγω αποζημιώσεως μετά τη διάθεση του συνόλου των ποσοτήτων που έχουν αγορασθεί κατά τη διάρκεια της περιόδου εμπορίας· ότι η αποκτηθείσα κατά τη διάρκεια της τρέχουσας περιόδου πείρα απέδειξε ότι οι οργανισμοί παρεμβάσεως δύνανται να κατέχουν σημαντικές ποσότητες των οποίων η διάθεση δεν πραγματοποιείται παρά μόνο με αργό ρυθμό· ότι για να μην καθυστερήσει πολύ η πληρωμή της οικονομικής αποζημιώσεως πρέπει να προσαρμοσθεί το προαναφερόμενο άρθρο 9 με την πρόβλεψη ότι η αποζημίωση είναι δυνατόν να απαιτηθεί κατά την υποβολή κάθε αιτήσεως ενισχύσεως για την αποθεματοποίηση·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 9 του κανονισμού (ΕΟΚ) αριθ. 2425/81 τροποποιείται ως εξής:
«Άρθρο 9
Κάθε αίτηση ενισχύσεως για αποθεματοποίηση που υποβάλλεται από τον οργανισμό αποθεματοποιήσεως συνοδεύεται ενδεχομένως από την αίτηση οικονομικής ενισχύσεως. Η αίτηση αυτή περιλαμβάνει τουλάχιστον τις εξής ενδείξεις:
α) το όνομα και τη διεύθυνση του αιτούντος·
β) τις ποσότητες και την ποιότητά τους που πωλήθηκαν κατά την περίοδο στην οποία αναφέρεται η αίτηση σε τιμή μεγαλύτερη από την ελάχιστη τιμή κατά το άρθρο 4 του κανονισμού (ΕΟΚ) αριθ. 2194/81 καί, για κάθε συμβόλαιο, την ένδειξη της τιμής πωλήσεως ·
γ) τις ποσότητες και την ποιότητά τους που πωλήθηκαν κατά την εν λόγω περίοδο κάτω από την ελάχιστη τιμή κατά το άρθρο 4 του εν λόγω κανονισμού καί, για κάθε συμβόλαιο, την ένδειξη της τιμής πωλήσεως.
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 5 Αυγούστου 1982.

Labels: 2
11
17